Szerződés száma: 73 218- 12 /2017

Analitikus kód:

**MEGÁLLAPODÁS INGATLAN HASZNÁLATÁRÓL ÉS FENNTARTÁSÁRÓL**

mely létrejött egyrészről:

Név: **Nyugat-dunántúli Vízügyi Igazgatóság**

Székhely: 9700 Szombathely, Vörösmarty u. 2.

Adószám: 15308421-2-18

KSH azonosító: 15308421 8413 31218

képviseli:Gaál Róbert igazgató

mint a **használati jog jogosultja (a továbbiakban: Jogosult),**

másrészről:

Név: **Szombathely Megyei Jogú Város Önkormányzata**

Székhely: 9700 Szombathely, Kossuth u. 1-3.

Adószám: 15733658-2-18

Képviseli: Dr. Puskás Tivadar polgármester

mint a **használati jog kötelezettje (a továbbiakban: Kötelezett)**

között (együttesen úgy is, mint: Szerződő felek, vagy Felek) alulírott helyen és napon a következő feltételek mellett:

**Előzmény:**

 Szerződő felek egyezően célul tűzték ki a Kötelezett által üzemeltetett Sportliget fejlesztésével párhuzamosan a Jogosult vagyonkezelésében található Arany-patak torkolati szakaszának rendezését, rekreációba történő bevonását, melynek érdekében Kötelezett megrendelte a vízjogi létesítési tervdokumentációt, melyet a SOLVEX Kft. készített el, engedélyese a Jogosult. (Projekt megnevezése: Sportliget fejlesztése – Arany-patak mederrendezése a 0+000-0+600 km szelvények között.) Felek a tervdokumentációban rögzített célkitűzés elérése érdekében az alábbi megállapodást kötik:

1. **A megállapodás tárgya:**

1. Szerződő felek megállapodnak, hogy jogosult mederrendezés céljából használatba adja, kötelezett használatba veszi a Magyar Állam kizárólagos tulajdonában lévő, és a jogosult vagyonkezelésébe tartozó, Szombathely belterület 3747/2 hrsz. alatt felvett, „kivett Arany-patak” megnevezésű ingatlant (a továbbiakban: ingatlan).

2. Szerződő Felek kijelentik, hogy jelen szerződés megkötésére az állami vagyonról szóló 2007. évi CVI. törvény 24. §-ának (2) bek. c) pontja és (5) bekezdése, valamint Jogosult és a Kincstári Vagyoni Igazgatóság között létrejött 290535/1998/0100. számú vagyonkezelési szerződés alapján kerül sor.

1. **A megállapodás időtartama:**

3. A jogviszony **a híd építésére vonatkozó kivitelezői szerződés aláírását követően, a munkaterület kivitelező részére történő átadásának napjától 2024. február 28. napjáig** tart.Kötelezett tudomásul veszi, hogy a szerződés időtartamának lejártát, vagy bármely okból kifolyó megszűnését követően a jelen szerződés tárgyát képező ingatlant nem használhatja.

4. Szerződő felek rögzítik, hogy a jogviszonyt közös megegyezéssel, írásbeli nyilatkozattal meghosszabbíthatják. A használati díj körében Felek megállapodnak, hogy annak összegét legkorábban 2019. január 1-jétől felülvizsgálják és azt indokolt esetben, írásban módosítják.

1. A Felek jogai és kötelezettségei

5. Kötelezett szándékában áll, hogy a „Sportliget fejlesztése – Arany-patak mederrendezése a 0+000-0+600 km szelvények között vízjogi létesítési engedélyezési” tervdokumentációban a vízjogi létesítési engedélyben meghatározott feltételek alapján a szükséges beavatkozásokat elvégezze.

Kötelezett a megvalósulást követően az üzemeltetési engedélyezési tervben, valamint az üzemeltetési engedélyben leírtak alapján üzemelteti a műtárgyakat és az érintett mederszakaszt.

Az Arany-patak torkolati szakaszának mederrendezését úgy kell fenntartani, hogy az a megvalósuló Dozmati árvízcsúcs-csökkentő tározó alatti szakaszon árhullám idején a tározóból továbbvezetni kívánt vízmennyiséget kiöntés nélkül le tudja vezetni.

Az érintett ingatlan mederhasználatának fennállása alatt Kötelezett köteles az Arany-patak 0+000-0+600 km szelvények közötti mederszakaszát a vizek és a közcélú vízilétesítmények fenntartására vonatkozó feladatokról szóló 120/1999. (VIII. 6.) Korm. rendeletben (a továbbiakban: Kormányrendelet) meghatározottak szerint az abban rögzített mértékben, valamint a vízügyi felügyeletet gyakorló szerv felügyeleti ellenőrzése során megállapított követelményeknek megfelelően karbantartani.

Kötelezett feladata a mederrendezést követően az érintett mederszakaszokon az esetleges káros mederelfajulást, berágódást helyreállítani, uszadékot, uszadék torlaszt és a mederben nőtt gyomnövényzetet eltávolítani, burkolatokat, rézsűbiztosításokat karbantartani, a meder stabilitását és vízszállító képességét megőrizni a káros mértékű feliszapolódást megszüntetni, a keletkezett szemetet, hulladékot eltávolítani, az engedélyezési okiratban megadott folyásfenék szintet és mederszelvényt helyreállítani, a kikotort iszapot elszállítani. Kötelezett betartja a hatályos természetvédelmi, környezetvédelmi, talajvédelmi előírásokat, tudomásul veszi, hogy amennyiben e pontban meghatározott kötelezettségeinek maradéktalanul nem tesz eleget, úgy ez okot ad Jogosult részéről a szerződés egyoldalú, kártalanítással nem járó felmondására. Kötelezettnek a rendeltetésellenes használatból adódó, vagy szándékos károkozás esetén az okozott kárt meg kell térítenie.

A Kötelezett ezen meder-átalakítási munkálatokon kívül egyébként engedélyhez vagy hozzájáruláshoz kötött munkálatokat engedély vagy hozzájárulás nélkül nem végezhet. Tudomásul veszi, hogy a használt területen építményt, létesítményt, művet nem létesíthet, illetve átalakítást nem végezhet, a SOLVEX Kft. által készített engedélyezési tervdokumentációban foglaltak kivételével. Kötelezett tudomásul veszi, hogy Jogosult a rendeltetésszerű használatot a jelen használati szerződés tartama alatt bármikor ellenőrizheti.

6. Kötelezett a használat időtartama alatt a meder és a parti sáv állagának megóvásáért felelősséggel tartozik. A Kötelezett tárgyi ingatlant másnak használatába, üzemeltetésébe nem adhatja, saját intézményei vagy 100%-os tulajdonban levő gazdasági társaságai kivételével. A kötelezett a használati jogot harmadik személynek sem ingyenesen, sem ellenérték fejében nem engedheti át.

7. A Sportliget fejlesztése során az Arany-patak 0+310 km szelvényében egy gyalogos híd kerül kialakításra. A híd alvízi és felvízi oldalán egy vb. szerkezetű lejáró lépcső és pihenő kerül kialakításra a kisvízi mederben elhelyezett átlépőkkel.

Kötelezettnek, a Nyugat-dunántúli Vízügyi Igazgatóság által 0285-005/2017. iktatószámú Szombathely „Sportliget fejlesztése” projekt keretében Arany-patak feletti új gyalogos híd építése engedélyezési és kiviteli tervdokumentációhoz kiadott vagyonkezelői hozzájárulásban leírtakat be kell tartania.

1. **Használati díj**

8. A szerződő felek rögzítik, hogy az Arany-patak 0+000-0+600 km szelvények közötti mederrendezési munkálatok befejezése után a Kötelezett a fenntartási és üzemeltetési feladatok elvégzésén túl Jogosult részére ellenértéket nem fizet.

Felek a 7. pontban rögzített gyalogos híd körében rögzítik, hogy ezen tartós műtárgy nem esik a Kormányrendelet 6.§ (1) bekezdésében taxatíve meghatározott vízilétesítmények közé, ezért, mint a meder állagára véglegesen hatással lévő felépítmény után kötelezett a híd által elfoglalt területet, összesen 202 m2-t figyelembe véve 300,-Ft/m2 + ÁFA összeget fizet Jogosult részére banki utalással, a Jogosult Magyar Államkincstárnál vezetett 10047004-01712034-00000000számlaszámára, a Jogosult által kiállított számla alapján. Kötelezett a díjat tárgyévenként köteles megfizetni legkésőbb március 31. napjáig. Az éves díj összege bruttó 76.962,-Ft. A 2018. évre vonatkozóan a díj a híd építés kivitelezőjének történő munkaterület átadás napjától kezdődően arányosítva kerül meghatározásra. Késedelmes fizetés esetén Jogosult a Ptk. 6:155. § szerinti késedelmi kamat felszámítására jogosult. Jogosult ezen Szerződést – a KSH által közzétett inflációs ráta mértékéig – a használati díj vonatkozásában egyoldalúan módosíthatja. Az egyoldalú módosítás hatályosulásának feltétele a Szerződésmódosítás tértivevénnyel igazolt kézbesítése. A díj évenkénti esedékessége az alábbi bontás szerint alakul:

* 2018: bruttó évi 76.962,-Ft arányosítva a munkaterület átadási időponttól meghatározva. Fizetési határidő: munkaterület átadást követő 30. nap
* 2019: bruttó 76.962,-Ft fizetési határidő: 2019. 03. 31.
* 2020: bruttó 76.962,-Ft fizetési határidő: 2020. 03. 31.
* 2021: bruttó 76.962,-Ft fizetési határidő: 2021. 03. 31.
* 2022: bruttó 76.962,-Ft fizetési határidő: 2022. 03. 31.
* 2023: bruttó 76.962,-Ft fizetési határidő: 2023. 03. 31.
* 2024: bruttó 12.827,-Ft fizetési határidő: 2024. 02. 01.

 Felek megállapodnak, hogy a használat fennállása alatt a gyalogos híd, valamint az ingatlan egyéb részeinek üzemeltetésével, használatával kapcsolatban felmerülő összes egyéb költség, ráfordítás a Kötelezettet terheli.

**V**. **A megállapodás megszűnése**

9.Felek rögzítik, hogy jelen megállapodás megszűnik a határozott idő lejártával. Felek egyebekben rögzítik, hogy bármelyik fél rendes felmondással felmondhatja a szerződést a törvényes felmondási idő betartásával idő előtt gyakorolható felmondási jog esetén a hónap végére, legkésőbb a hónap tizenötödik napjáig.

**VI. Vegyes rendelkezések**

10. Jelen szerződés módosítása csak írásban lehetséges. Jelen szerződéstől eltérő szóbeli megállapodás hatálytalan.

11.Jelen szerződéssel és annak teljesítésével kapcsolatos minden vitás kérdést szerződő felek tárgyalás útján kívánnak rendezni. Felek megállapodnak, hogy a bírói utat kizárólag akkor veszik igénybe, amennyiben nem sikerül egyezségre jutniuk.

12.Kötelezett tudomásul veszi, hogy a jelen szerződés érvényességének feltétele a Jogosult gazdasági igazgatóhelyettesének ellenjegyzése.

13.Felek kötelezettséget vállalnak arra, hogy jelen szerződéses jogviszonyt érintő adataik megváltozása esetén arról 30 napon belül értesítik egymást.

14.Szerződő feleknek tudomása van arról, hogy a hatályos jogszabályok alapján az Állami Számvevőszék és a Kormányzati Ellenőrzési Hivatal jogosult vizsgálni az államháztartás alrendszereinek vagyonát érintő jelen szerződést.

15. Felek kijelentik, hogy jelen használati jogviszonyt alapító szerződés megkötésére a nemzeti vagyonról szóló 2011. évi CXCVI. törvény (továbbiakban: Nvtv.), az állami vagyonról szóló 2007. évi CVI. törvény (továbbiakban: Vtv.), és az állami vagyonnal való gazdálkodásról szóló 254/2007. (X. 4.) Korm. rendelet (továbbiakban: Vhr.) előírásainak megfelelően kerül sor.

 Jelen szerződés aláírásával Kötelezett nyilatkozik arról, hogy az Nvtv. 3. § (1) bekezdésének 1. pontja szerinti átlátható szervezet és nem áll fenn vele szemben a Vtv. 25. § (1) bekezdése szerinti kizáró ok. Amennyiben a szerződés megkötését követően az előzőekben megfogalmazottakhoz képest változás történik, akkor Jogosult jelen szerződést azonnali hatállyal felmondhatja. E pontban foglaltak megsértése szerződésszegésnek minősül.

Felek rögzítik, hogy az Nvtv. 11. § (11) bekezdésében foglaltakat jelen jogügyletre irányadónak tekintek, amely értelmében:

„11. § (11) Nemzeti vagyon hasznosítására vonatkozó szerződés kizárólag olyan természetes személlyel vagy átlátható szervezettel köthető, amely az átengedett nemzeti vagyon hasznosítására vonatkozó szerződésben vállalja, hogy

a) a hasznosításra vonatkozó szerződésben előírt beszámolási, nyilvántartási, adatszolgáltatási kötelezettségeket teljesíti,

b) az átengedett nemzeti vagyont a szerződési előírásoknak és a tulajdonosi rendelkezéseknek, valamint a meghatározott hasznosítási célnak megfelelően használja,

c) a hasznosításban - a hasznosítóval közvetlen vagy közvetett módon jogviszonyban álló harmadik félként - kizárólag természetes személyek vagy átlátható szervezetek vesznek részt.”

Kötelezett:

* Vállalja, hogy az Nvtv. 11. § (11) bekezdésében és a Vhr-ben foglalt beszámolási, nyilvántartási, adatszolgáltatási kötelezettségének, legkésőbb az MNV Zrt. általi felszólítást követő 10 munkanapon belül eleget tesz.
	+ Vállalja, hogy az átengedett nemzeti vagyont a jelen megállapodásban foglalt előírásoknak és a hozzá kapcsolódó tulajdonosi hozzájárulás rendelkezéseinek, valamint a megállapodásban rögzített hasznosítási célnak megfelelően használja.
	+ Kijelenti, hogy az Nvtv. 3.§ (1) bekezdés 1. pontja szerinti átlátható szervezet, illetve a hasznosításban – a Jogosulttal közvetlen vagy közvetett jogviszonyban álló harmadik félként – kizárólag természetes személyek, vagy Nvtv. 3. § (1) bekezdés 1. pontja szerinti átlátható szervezetek vesznek részt.

Jelen pontban foglalt rendelkezések nem teljesítése/teljesülése esetén a Jogosult jelen megállapodást kártalanítás nélkül és azonnali hatállyal felmondhatja. Kötelezett az Nvtv. 11. § (12) bekezdésében foglaltakkal összhangban tudomásul veszi továbbá, hogy a jelen megállapodást Jogosult kártalanítás nélkül és azonnali hatállyal felmondhatja akkor is, ha a nemzeti vagyon hasznosításában részt vevő bármely – Jogosulttal közvetlen vagy közvetett módon jogviszonyban álló harmadik fél – szervezet a jelen megállapodás megkötését követően beállott körülmény folytán már nem minősül átlátható szervezetnek. Az Nvtv. 3. § (1) bekezdés 1. pontja szerint átlátható szervezet tulajdonosi szerkezetében a 3. § (1) bekezdés 1. pontjától eltérő változást Jogosult és harmadik személy közötti szerződésben Jogosultat megillető rendkívüli felmondási okként rögzíteni kell. A Magyar Nemzeti Vagyonkezelő Zrt. a soron következő vagyon-felülvizsgálat során a megállapodás módosítását kezdeményezheti.

16. Felek a szerződésben szereplő címeikre történő ajánlott, tértivevényes küldemények megküldését legkésőbb a postára adás napjától számított ötödik munkanapon szabályszerűen kézbesítettnek tekintik.

17. Felek közötti kapcsolattartók és elérhetőségeik:

Jogosult teljesítési igazolás kiadására jogosult kapcsolattartója:

Név: dr. Gorell András Bálint jogtanácsos

Cím: 9700 Szombathely, Vörösmarty u. 2.

Telefon/fax: 06-94-521-280

E-mail: gorell.andras@nyuduvizig.hu

Kötelezett kapcsolattartója:

Név: Lakézi Gábor osztályvezető

Cím: 9700 Szombathely, Kossuth Lajos u. 1-3.

Telefon/fax: 06-94-520-19

E-mail: Lakezi.Gabor@szombathely.hu

18. Jelen szerződésben nem szabályozott kérdésekben a Polgári Törvénykönyvről szóló 2013. évi V. törvény (Ptk.) vonatkozó rendelkezései az irányadóak. Jelen szerződés – amely 5 számozott oldalból áll – 6 egymással megegyező, eredeti példányban készült, melyből 2 példány kötelezettet, 4 példány pedig jogosultat illeti. Szerződő felek jelen szerződést átolvasás és közös értelmezés után, mint akaratukkal mindenben egyezőt, jóváhagyólag írják alá.

19. A Szerződő Felek rögzítik, hogy jelen szerződés azon a napon lép hatályba, amikor a TOP-6.3.2-15-SH1-2016-00001 kódszámú, a „Zöld város kialakítása” című projektből a „Szombathelyi Sportliget fejlesztése” projekt pályázattal megvalósítandó híd megvalósítására a kivitelezői vállalkozási szerződés alapján a munkaterület átadásra kerül.

**Szombathely, 2017. november…**

 **………………………… …………………………**

 **Használati jog jogosultja** **Használati jog kötelezettje**

 **Gaál Róbert igazgató Dr. Puskás Tivadar polgármester**

Pénzügyi ellenjegyzés: A kötelezettségvállalást pénzügyileg ellenjegyezte:

Szombathely,2017. október … napján 2017. év október hó…..nap

**………………………………………….. …………………………………………….**

**dr. Csejtei István Stéger Gábor
gazdasági igazgató-helyettes osztályvezető**